b'\n_START_ARTICLE_\nHugh de Puiset\n_START_SECTION_\nTidlig liv\n_START_PARAGRAPH_\nHugh var nev\xc3\xb8 av br\xc3\xb8drene Stefan av England og Henry av Blois, f\xc3\xb8dt som den yngre s\xc3\xb8nnen av Hugh, herre av Puiset, og Agnes, s\xc3\xb8ster av Stefan og Henry. Agnes\xe2\x80\x99 foreldre var Stefan, greve av Blois og Adela, datter av Vilhelm Erobreren. Hans familie p\xc3\xa5 farssiden hadde holdt et adelskap i nordlige Frankrike. Hugh ble f\xc3\xb8dt ca. 1125 ettersom i 1153, ved hans valg som biskop, var han fortsatt under den kirkelovlige alder for biskoper som var 28 \xc3\xa5r. Henry av Blois skaffet Hugh posisjonen som erkediakon ved Winchester bisped\xc3\xb8mme en gang f\xc3\xb8r 1139._NEWLINE_Hugh ble etterp\xc3\xa5 erkediakon av York og finansminister av York en gang rundt 1143, sannsynligvis ved beskyttelsen og st\xc3\xb8tten fra William FitzHerbert mens han tjente sin f\xc3\xb8rste tid som erkebiskop av York. Mens han var finansminister var han medlem av et parti som \xc3\xb8nsket \xc3\xa5 velge Hilary som erkebiskop etter William FitzHerberts avsettelse i 1147. Den kandidaten som vant fram var Henry Murdac, abbed av Fountains, som ble st\xc3\xb8ttet av biskopene i Durham og Carlisle, henholdsvis William av St. Barbara og \xc3\x86thelwold. P\xc3\xa5 grunn av motstanden bannlyste Murdac Hugh som selv gjorde det samme.\n_START_SECTION_\nBiskop av Durham under Henrik II\n_START_PARAGRAPH_\nDen 22. januar 1153 ble Hugh valgt til bispesetet Durham av katedralkapittelet til tross for motstanden til Henry Murdac som bannlyste katedralkapittelet som svar. P\xc3\xa5 grunn av Murdacs motstand og at han nektet \xc3\xa5 godkjenne valget m\xc3\xa5tte Hugh reise til Roma for \xc3\xa5 bli innviet som biskop da paven kunne overstyre erkebiskopen av York. Han ble innviet den 20. desember 1153 av pave Anastasius II, og han ble seremonielt installert som biskop i sin katedral i Durham den 2. mai 1154._NEWLINE_Det er mulig at Hugh ikke var til stede ved kroningen av Henrik II av England og hans dronning Eleanora av Aquitaine. En del kilder plasserer ham ved kroningen, men andre gj\xc3\xb8r det ikke. Han var heller ikke til stede ved kirkem\xc3\xb8tet i Clarendon i 1164 hvor Konstitusjonene fra Clarendon ble utstedt, en rekke bestemmelser, hele 16 artikler, som representerte et fors\xc3\xb8k p\xc3\xa5 \xc3\xa5 begrense de geistlige privilegier og minske kirkemakten og pavens innflytelse i England. Dette ble grunnen til krangelen og striden mellom kongen og Thomas Becket. I den p\xc3\xa5f\xc3\xb8lgende striden mellom disse to motpartene tok Hugh selv ikke side. Han var derimot til stede med Roger, erkebiskop av York ved kroningen av kongens eldste s\xc3\xb8nn Henrik den unge konge i 1170, og ble derfor suspendert av pave Alexander III. Kroningen f\xc3\xb8rt til sist til at Becket ble drept i desember 1170 og hans p\xc3\xa5f\xc3\xb8lgende martyrium og helliggj\xc3\xb8ring._NEWLINE_Hugh ervervet seg en fritakelse som gjorde det mulig for ham seg geistlig \xc3\xa5 holde sin festning ved Northallerton da Henrik ellers ga ordre om at de fleste ulovlige festninger som hadde blitt reist i l\xc3\xb8pet av Stefan av Englands regime skulle rives. Han bygde ogs\xc3\xa5 en festning ved Norham, formet slik at de bidro til \xc3\xa5 forsvare nordlige England mot angrep fra Skottland._NEWLINE_Han ble mistenkt for \xc3\xa5 ha v\xc3\xa6rt involvert i Oppr\xc3\xb8ret i 1173-1174 da Henrik den unge konge gikk til oppr\xc3\xb8r mot sin far. Det synes ikke som om Hugh hadde deltatt aktivt, men kong Henrik II mistenkte ham like fullt for \xc3\xa5 ha st\xc3\xb8ttet oppr\xc3\xb8rerne. Da kong Vilhelm I av Skottland invaderte nordlige England i l\xc3\xb8pet av v\xc3\xa5ren 1174 skal Hugh enten ha sett gjennom fingrene eller faktisk ogs\xc3\xa5 hjulpet skotske kongen. Mistanken falt p\xc3\xa5 kongen ettersom han var meget forsiktig i forsvaret mot skotske angrep. Hugh skaffet seg ogs\xc3\xa5 en avtale med skottene som tillot dem \xc3\xa5 reise fritt og uhindret over kirkens landomr\xc3\xa5der ved at de ikke gjorde skade p\xc3\xa5 kirkens eiendommer. Til sist f\xc3\xb8rte biskopens nev\xc3\xb8, Hugh IV de Puiset, greve av Bar i Frankrike, en h\xc3\xa6r mot Hartlepool, etter sigende for \xc3\xa5 hjelpe til med \xc3\xa5 forsvare Hugh, men kong Henrik II fryktet at det var et fors\xc3\xb8k p\xc3\xa5 \xc3\xa5 gi st\xc3\xb8tte til oppr\xc3\xb8rerne til Henrik den unge konge. Etter at oppr\xc3\xb8ret var blitt sl\xc3\xa5tt ned ga kongen ordre om at Hughs festning i Northallerton skulle bli \xc3\xb8delagt. Hugh ble ogs\xc3\xa5 n\xc3\xb8dt til \xc3\xa5 overgi andre festninger._NEWLINE_I kirkesaker var han til stede ved kirker\xc3\xa5det i Tours i 1163 som ble holdt av pave Alexander III. I 1179 deltok han ogs\xc3\xa5 i det \xc3\xb8kumeniske tredje Laterankonsil i Roma, hvor over 300 biskoper deltok. Det var mens han var der at ble involvert i konflikten mellom den skotske kongen og kapittelet i St Andrews over valget av biskop av St Andrews. Kongen \xc3\xb8nsket sin kapellan, en annen ved navn Hugh, mens kapittelet \xc3\xb8nsket seg John Scotus. Paven beordret Hugh de Puiset til \xc3\xa5 tvinge den skotske kongen til adlyde, men i 1183 ble konflikten l\xc3\xb8st med et kompromiss.\n_START_SECTION_\nUnder Rikard L\xc3\xb8vehjerte\n_START_PARAGRAPH_\nDa kong Rikard I av England begynte sitt regime i 1189 kj\xc3\xb8pte Hugh posisjonene som jarl av Northumbria og sheriff av Northumbria. Hugh betalte 2000 pund for disse, og betalte ytterligere 1000 pund for posisjonen som justiciar og for \xc3\xa5 bli fritatt for sin korstogsed. Det charter som ga Hugh jarled\xc3\xb8mmet nevner at kong Rikard hadde skjenket biskopen jarled\xc3\xb8mmet \xc2\xabved sverd og ring\xc2\xbb, noe som er den tidligste nevnelsen av denne formuleringen i et charter av denne gunsten. Rikard fylte ogs\xc3\xa5 erkebispesetet York, som hadde st\xc3\xa5tt ledig siden 1181, med sin egen halvbror Geoffrey, s\xc3\xb8nn av Henrik II utenfor ekteskap. At York hadde st\xc3\xa5tt ledig hadde \xc3\xb8kt Hughs makt da han ikke hadde en overordnet s\xc3\xa5 lenge setet sto ledig (noe som kong Henrik II ofte gjorde med en del geistlige posisjoner ettersom posisjonens inntekter da gikk til tronen). I to \xc3\xa5r var det ikke mulig for Geoffrey \xc3\xa5 bli innviet, men i 1191 s\xc3\xb8rget en ny pave, Celestine III, for at han ble det og beordret Hugh \xc3\xa5 underkaste seg Geoffrey._NEWLINE_Hugh delte posisjonen som justiciar med William de Mandeville, men Mandeville d\xc3\xb8de kort tid etter \xc3\xa5 ha inntr\xc3\xa5dt stillingen. Kong Rikard forfremmet da William Longchamp til \xc3\xa5 dele stillingen med Hugh . De to mennene gikk ikke sammen, og i mars 1190 delte Rikard autoriteten, ga Hugh autoritet nord for elven Humber, og ga autoritet for resten av England til Longchamp. Denne ordningen var ikke endelig, og Longchamp utman\xc3\xb8vrerte Hugh slik at han ble enejusticiar ved midten av 1190. Longchamp fikk deretter Hugh arrestert for \xc3\xa5 overskride sin autoritet og tvang ham til \xc3\xa5 overgi sin festning, sin jarled\xc3\xb8mme og sine gisler. Den virkelige \xc3\xa5rsaken var Longchamps hat mot Hugh. William av Newburgh, en middelalderkr\xc3\xb8nikerforfatter, mente at det var galt at biskop hadde posisjonen som justiciar, og uttalte at Gud ville ikke akseptere lojaliteten til \xc2\xaben biskop som \xc3\xb8nsket \xc3\xa5 behage b\xc3\xa5de den himmelske og den jordiske konge\xc2\xbb.\n_START_SECTION_\nD\xc3\xb8d og etterm\xc3\xa6le\n_START_PARAGRAPH_\nHugh beordret en unders\xc3\xb8kelse over inntektene og ressursene i hans bispesete. Dette skjedde i 1183, og da unders\xc3\xb8kelsen var ferdig ble resultatene innskrevet i et register som ble kjent som Boldonboken. Hugh kjempet ogs\xc3\xa5 en langvarig strid med sitt eget katedralkapittel over retten til \xc3\xa5 ha oppsyn med munkene, en konflikt somv arte i over 40 \xc3\xa5r. Dette f\xc3\xb8rte til at munkene forfalsket mange dokumenter med den hensikt for \xc3\xa5 vise hvordan tidligere biskoper hadde skjenket dem rettigheter og privilegier som unntok dem fra biskopens overoppsyn. Han l\xc3\xa5 ogs\xc3\xa5 i strid med erkebiskop Roger av York over landomr\xc3\xa5der som de begge eide i den andres bisped\xc3\xb8mme._NEWLINE_Som byggherre bygde han den Nye broa, i dag Elvet Bridge, i Durham, den andre broa av stein i byen. Han overs\xc3\xa5 ogs\xc3\xa5 arbeidet av Durhamkatedralen, dekorert p\xc3\xa5 innsiden av mormor, installerte glassmalerier, plasserte en helligdom for relikviene av Beda den \xc3\xa6rverdige, og bygde kapellet Galilee Chapel p\xc3\xa5 vestenden av katedralen. Den n\xc3\xa5v\xc3\xa6rende normanniske d\xc3\xb8r\xc3\xa5pningen og galleriet som er over porten i festningen Durham Castle var ogs\xc3\xa5 arbeidet til Hugh, noe som var en del av en hall bygget inn i festningens borgg\xc3\xa5rd. Sammen skottenes konge bygde han den f\xc3\xb8rste broen over elven Tweed ved Berwick. Han bygde ogs\xc3\xa5 om Norwich Castle, erstattet de tidligere bygningene som var reist av Ranulf Flambard, en tidligere biskop, med en festning bygget av stein._NEWLINE_Hugh de Puiset var kjent for sin ekstravagant smak og overd\xc3\xa5dig livsstil, foruten ogs\xc3\xa5 hans besittelse av et stort bibliotek. Han hadde en s\xc3\xb8nn, Henry, som var en av gislene som ble krevd av Longchamp i 1190. En annen s\xc3\xb8nn var Hugh, som siden ble kansler for kong Filip II August av Frankrike. B\xc3\xa5de Henry og Hugh var s\xc3\xb8nner av biskopens elskerinne gjennom mange \xc3\xa5r, Alice de Percy. Alice kan ogs\xc3\xa5 ha v\xc3\xa6rt mor til ytterligere to av biskopens s\xc3\xb8nner, William, erkediakon av Northumberland, og Burchard, erkediakon av Durham og finansminister av York. Han hadde et antall andre elskerinner, men Alice var den ene som var mest offentlig, s\xc3\xa5pass at det ble betraktet som upassende, og som mest av alt minnet om et ekteskap. Det var for \xc3\xb8vrig ikke uvanlig at prester holdt seg med en kvinne p\xc3\xa5 denne tiden. Kravet var at de ikke giftet seg._NEWLINE_Hugh var ikke godt kjent som en l\xc3\xa6rd, men han fungerte som velynder av skribenten Roger av Hoveden, som begynte \xc3\xa5 skrive rundt 1169. Han bestilte ogs\xc3\xa5 to store bibler, den ene er fortsatt i Durham og betraktes som et mesterstykke av en bok. Denne er i Durhamkatedralens bibliotek, manuskript A. II. 1._NEWLINE_Hugh de Puiset d\xc3\xb8de den 3. mars 1195 etter \xc3\xa5 ha styrt sin bispesete i uvanlig lang tid, i hele f\xc3\xb8rtito \xc3\xa5r.'